বর্ধমানে স্বনির্ভর গোষ্ঠীর স্টল থেকে কেনাকাটা মমতার, কী কী কিনলেন?

কলকাতা: মঙ্গলবার পূর্ব বর্ধমানে প্রশাসনিক সভা করেন মমতা বন্দ্যোপাধ্যায় (Mamata Banerjee)। পুজোর আগে বর্ধমানে প্রশাসনিক সভায় এসে প্রায় ১০ হাজার টাকার কেনাকাটা করলেন মুখ্যমন্ত্রী। সব জিনিসই কিনলেন বাংলার হস্তশিল্পীদের কাছ থেকে। সেই সঙ্গে এদিন ১৪ টি জেলার পাট্টা বিতরণ,পূর্ব ও পশ্চিম বর্ধমান জেলায় বিভিন্ন সরকারি প্রকল্পের উদ্বোধন ও শিলান্যাস এবং পরিষেবা প্রদান করেন তিনি।

যখনই জেলা সফরে যান কেনাকাটা করতে দেখা যায় মমতা বন্দ্যোপাধ্যায়কে। মূলত হস্তশিল্পীদের তৈরি পসরা থেকেই কেনাকাটি করেন তিনি। বর্ধমানেও দেখা গেল সেই ছবি।এদিন মুখ্যমন্ত্রী সভাস্থলে স্বনির্ভর গোষ্ঠীর মহিলারা তাদের তৈরি জিনিস এর পসরা সাজিয়ে ছিলেন। জেলা সফরে এসে মুখ্যমন্ত্রী ওই স্বনির্ভর গোষ্ঠীর মহিলাদের কাছ থেকে কিনলেন ১০ হাজার টাকার একটি শাড়ি ও বেশ কিছু গয়না। সব মিলিয়ে মুখ্যমন্ত্রীর এ দিন বিল দাঁড়ায় ১১ হাজার ৭০ টাকা। ছাড় দিয়ে মুখ্যমন্ত্রীকে দিতে হয় ১০ হাজার টাকা।

আরও পড়ুন: লক্ষ্মীর ভান্ডার নিয়ে বড় ঘোষণা মুখ্যমন্ত্রীর

মুখ্যমন্ত্রী শিল্পীদের এই হাতের কাজের ভূয়সী প্রশংসা করেন মুখ্যমন্ত্রীর কেনাকাটায় রীতিমতো আপ্লুত মর্জিনা শেখ, শুক্লা দে রায়, শিল্পী দেরা। মুখ্যমন্ত্রী স্বয়ং তাঁদের তৈরি জিনিস কিনেছেন, তাঁদের যেন ঘোর কাটছেই না।স্বনির্ভর গোষ্ঠীর শিল্পী দে বলেন, মুখ্যমন্ত্রী এসে আমাদের কাছে এসেছিলেন তাতে আমরা খুব খুশি। তিনি বলেছেন আমাদের কাজ খুব ভালো হচ্ছে। মর্জিনা শেখ জানান, ১০ হাজার টাকা দামের একটি হ্যান্ডলুম শাড়ি নিয়েছেন মুখ্যমন্ত্রী।

অন্য খবর দেখুন